Татар мәктәбендә укучы балаларга

татар теленнән мәктәп олимпиадасы өчен биремнәр

2018-2019 уку елы, 9 нчы сыйныф

**Үткәрү вакыты 120 минут**

**Максималь балл – 39**

**I. Тестлардан дөрес җавапны билгеләгез.**

1. Кыска әйтелешле сузык авазлардан гына торган сүзләр рәтен билгеләгез.  **(2 балл)**

а) *телефон, вымпел, артист, планета*;

ә) *мендәр, балыкчы, йокы, төлке*;

б) *колак, торт, болыт, билет*;

в) *миләш, бүре, тема, директор*.

2. Сүзләрнең ирен гармониясенә буйсынуы дөрес аңлатылган рәтне билгеләгез. **(2 балл)**

*Озак, төлке, кояш, өмет, өлгер, болытлы, тормыш, йөгерек*

а) барлык сүзләрдә дә ирен гармониясе күзәтелә;

ә) бер сүздә ирен гармониясе күзәтелми;

б) ике сүздә ирен гармониясе күзәтелми;

в) өч сүздә ирен гармониясе күзәтелми.

3. Килеп чыгыш ягыннан татар теленең сүзлек составы катламнары дөрес күрсәтелгән рәтне билгеләгез. **(2 балл)**

а) телнең үз сүзләре, алынма сүзләр;

ә) гомум кулланылыш сүзләре, кулланылышы чикләнгән сүзләр;

б) актив сүзләр, пассив сүзләр;

в) алынма сүзләр, диалекталь сүзләр.

4. Ясалма сүзләрнең саны дөрес күрсәтелгән рәтне билгеләгез. **(2 балл)**

*Елъязма, егет-җилән, ашлык, чаңгычы, кыз-кыркын, сукыр кычыткан, үзбушаткыч, сабакташ.*

а) 2;

ә) 4;

б) 6;

в) 8.

5. Теркәгечләр белән бәйлекләр генә кулланылган рәтне билгеләгез. **(2 балл)**

а) *чөнки, ихтимал, бәлки, белән*;

ә) *әмма, дөрес, өчен, имеш*;

б) *әгәр, һәм, саен, ахры*;

в) *кебек, аеруча, ягъни, кадәр*.

6. Җөмләдәге рәвешләрнең төркемчәләре дөрес күрсәтелгән рәтне билгеләгез. **(2 балл)**

*Агач – югарыга, җимеш түбәнгә омтыла.* (М.Хәсәнов)

а) саф рәвешләр;

ә) урын рәвешләре;

б) вакыт рәвешләре;

в) күләм-чама рәвешләре.

7. Калын хәрефләр белән бирелгән сүзнең нинди җөмлә кисәге булып килгәнлеге дөрес күрсәтелгән рәтне билгеләгез. **(2 балл)**

*Туган илдән* ***киткән*** *сандугачлар*

*Чит җирләрдә сайрый алмыйлар.* (И.Юзеев)

а) рәвеш хәле;

ә) тәмамлык;

б) аергыч;

в) хәбәр.

8. Җөмләнең төре дөрес күрсәтелгән рәтне билгеләгез. **(2 балл)**

*Киек казлар китә каңгылдашып,*

*Ямансулап кала күңелләр,*

*Кошлар кайтыр, ләкин кире кайтмас*

*Без кичергән матур бу көннәр.* (М.Ногман)

а) күп иярченле катлаулы кушма җөмлә;

ә) күп тезмәле катлаулы кушма җөмлә;

б) катнаш кушма җөмлә;

в) иярченле кушма җөмлә.

**II. Теоретик бирем.**

Сүз, тезмә сүз, ирекле сүзтезмә, тотрыклы сүзтезмәгә билгеләмә бирегез, һәрберсенә бишәр мисал языгыз. **(15 балл)**

**III. Иҗади бирем.**

Өзекне укыгыз. Калын хәрефләр белән бирелгән сүзләрне рус теленә тәрҗемә итегез. **(8 балл)**

*Пугачау патша бар диләр,*

***Постау*** *бишмәтләре тар диләр,*

***Җаек*** *та буе* ***яу*** *җирләрен*

***Айкап*** *та* ***йөргән*** *шул диләр.*